****

**KOMÁROM-ESZTERGOM MEGYEI**

**KORMÁNYHIVATAL**

**Agrárügyi Főosztály**

**Földművelésügyi Osztályának hatáskörébe tartozó ügyek**

**Földművelésügyi Osztály ügytípusai:**

**Földművelésügyi ügytípusok**

**2. A kárenyhítési hozzájárulás megfizetésével, valamint a kárenyhítő juttatás igénybevételével kapcsolatos szakhatósági feladatok.**

A mezőgazdasági termelő a kárenyhítő juttatás iránti kérelmet az erre a célra kialakított elektronikus kérelembenyújtó felületen, tárgyév november 30-áig nyújthatja be az agrárkár-enyhítési szervhez. A mezőgazdasági káreseményt, valamint a mezőgazdasági káresemény által okozott várható hozamcsökkenés a mezőgazdasági káresemény bekövetkezésétől számított tizenöt napon belül kell bejelenteni. Aszály, belvíz, mezőgazdasági árvíz vagy fagy által okozott mezőgazdasági káresemények bekövetkezésének azt az időpontot kell tekinteni, amikor a növénykultúra vonatkozásában a károsodás első alkalommal észlelhetővé válik. A károsodást kiváltó felhőszakadás,jégeső vagy vihar szerinti mezőgazdasági káresemény bekövetkezésének azt az időpontot kell tekinteni, amikor a növénykultúra vonatkozásában a káresemény első alkalommal észlelhető.

A Földművelésügyi Osztály a mezőgazdasági káresemény bejelentését követően helyszíni szemlén ellenőrzi a kárenyhítő juttatás iránti kérelem adatait, a mezőgazdasági termelő által számított hozamérték-csökkenés összegét és erről határozatot hoz.

Kapcsolódó jogszabályok: 27/2014. (XI.25.) FM rendelet

Az eljárást megindító irat benyújtásának módja: elektronikusan

Eljárási illetékek: nincs

Az ügyintézés határideje: folyamatos

**3. Vis maior események, elemi károk igazolásával, kárenyhítési kifizetéssel kapcsolatos szakhatósági feladatok.**

Az ügyfélnek az esemény bekövetkezésére vonatkozó bejelentést, valamint az esemény bekövetkezését igazoló dokumentumokat elektronikus úton, ügyfélkapun keresztül kell benyújtani az erre szolgáló elektronikus felületen. A Földművelésügyi Osztály a bejelentett, mezőgazdasággal kapcsolatos vis maior eseményeket (belvíz, fagykár, aszály, vihar, jégkár stb.) ellenőrzi. Helyszíni szemle során felméri, hogy a kár valóban bekövetkezett-e. Megállapítja a kár mértékét, majd erről szakhatósági állásfoglalást állít ki.

Kapcsolódó jogszabályok: 94/2015. (XII.23.) FM rendelet

Az eljárást megindító irat benyújtásának módja: elektronikus úton.

Eljárási illetékek: nincs

Az ügyintézés határideje: folyamatos

**5. Őstermelői igazolványok adatnyilvántartó lapjainak őrzése**, **adatszolgáltatás**

A Földművelésügyi Osztály az őstermelői igazolványok adatnyilvántartó lapjait őrzi és adatot szolgáltat a NÉBIH számára.

Kapcsolódó jogszabályok:

436/2015 (XII.28.) Korm. rendelet

1995. évi CXVII. Tv. a személyi jövedelemadóról

Az ügyintézés határideje: folyamatos

**6. Hegyközségek törvényességi felügyelete**

Ellenőrzi a hegyközségek működését, a hegybírók tevékenységét. Törvényességi felügyeletet gyakorol, és beszámolási kötelezettsége van a Vidékfejlesztési Miniszter felé.

Kapcsolódó jogszabályok:2012. évi CCXIX. törvény

Az ügyintézés határideje: folyamatos

**7. A mező- és erdőgazdasági földek árverés útján történő értékesítése**

A Földművelésügyi Osztály föld árverést folytat le a végrehajtó, a felszámoló, vagy a pénzügyi gondnok (megkereső) kérésére, ha a végrehajtási, felszámolási, vagy önkormányzati adósságrendezési eljárásban mező- és erdőgazdasági hasznosítású föld értékesítése iránt kell intézkedni. A megkeresés alapján az Osztály a megkeresés kézhezvételétől számított 45 napon belül, az árverést árverési hirdetménnyel tűzi ki.

A földre az árverezhet, aki:

a) előlegként a föld becsértékének 10%-át legkésőbb az árverés megkezdése előtt az Osztálynál letétbe helyezte,

b) a licitdíjat megfizette,

c) csatolja a mező- és erdőgazdasági földek forgalmáról szóló 2013. évi CXXII. törvény 35. § (3) bekezdés harmadik mondata szerinti körülmények fennállásáról szóló hatósági bizonyítványt és a 13-15. §-a szerinti - az ott előírt alakszerűségi előírásoknak megfelelő – nyilatkozatokat. Továbbá csatolja a 19/2014 (VII.31.) Korm. rendelet 5§ (4) bekezdés hatálya alá nem tartozó nyilatkozatokat.

Kapcsolódó jogszabályok:191/2014. (VII. 31.) Korm. rendelet, 2013. évi CXXII Törvény.

Az ügyintézés határideje: folyamatos

**9. Gyümölcsültetvény telepítés bejelentése, gyümölcsültetvény kataszteri nyilvántartás**

A telepítés nem engedélyköteles. A telepítési szándék bejelentéséta Földművelésügyi Osztály felé kell megtenni, ezt követően a gyümölcsültetvény a talajvédelmi terv érvényességi idejének lejártáig telepíthető.

A 2500 m2-nél nagyobb gyümölcsültetvény termőföldön vagy termőföldnek nem minősülő ingatlanon - a kísérleti gyümölcsültetvény kivételével - a telepítési hatósághoz történt bejelentést, továbbá a telepítésre kerülő ültetvény telepítési hatóság általi nyilvántartásba vételét követően telepíthető.

A gyümölcsültetvény telepítését, termőre fordulását, kivágását, illetve újratelepítését be kell jelenteni a telepítési hatósághoz.

A gyümölcsültetvény-katasztert a telepítési hatóság vezeti. A gyümölcsültetvény használója a nyilvántartásba vételt követően az adataiban bekövetkezett változást harminc napon belül köteles bejelenteni a telepítési hatóságnak.

Eljárási illeték: 1990. évi XCIII. törvény 29.§ (1) bekezdés és 33.§ 26. pontja szerint.

Kapcsolódó jogszabályok:

2007. évi CXXIX. törvény IV. fejezet, 1990. évi XCIII. törvény, 383/2016. (XII. 2.) Korm. rendelet

Az ügyintézés határideje: folyamatos

**10. Extenzív és intenzív gyümölcstermesztés támogatás igénybevételéhez kapcsolódó hatósági feladatok**

A Földművelésügyi Osztály ellenőrzi a mezőgazdasági termelő megkeresésére vagy a mezőgazdasági termelő egységes kérelme alapján a Kincstár megkeresésére, a termelők gyümölcstermesztés támogatás iránti kérelmének jogosultságát. (A megkeresést legkésőbb tárgyév június 30-áig lehet

megtenni.) Az ellenőrzés kiterjed az ültetvény hektáronkénti tőszámának, életkorának, a gyümölcs fajtájának, az ültetvény homogenitásának vizsgálatára. A Földművelésügyi Osztály a megkereséstől számított kilencven napon belül az ellenőrzés eredményéről hatósági bizonyítványt állít ki amelyet

egyidejűleg megküld a mezőgazdasági termelő és a Kincstár részére.

Kapcsolódó jogszabályok: 9/2015 (III.13.) FM rendelet

Az ügyintézés határideje: rendeletben előírtak szerint

**Vadászati és halászati hatósági ügytípusok**

**Vadászati hatósági ügyek**

A Földművelésügyi Osztály elsőfokú vadászati hatósági feladatokat lát el.

Kapcsolódó jogszabályok:1996. évi LV. törvény, 79/2004. FVM rendelet

Az eljárást megindító irat benyújtásának módja: elektronikus úton

Vadászati hatóság eljárási díjai:

* Kérelemre indult ügyekben: Kérelem benyújtásával egyidejűleg fizetendő összeg, a vadászterület határának megállapításával, megváltoztatásával, földtulajdonosi képviselő nyilvántartásba vételével, vadászati jog hasznosításával, a vadvadászterületek közötti szállításának engedélyezésével összefüggő kérelmek kivételével 10.000 Ft
* Kérelem benyújtásával egyidejűleg fizetendő összeg a vadászterület határának megállapításával, megváltoztatásával, földtulajdonosi képviselő nyilvántartásba vételével, vadászati jog hasznosításával összefüggő kérelmek esetén 20.000 Ft
* Az elsőfokú közigazgatási határozat elleni jogorvoslati eljárás díja amennyiben a fellebbezés tárgyának értéke pénzben megállapítható, a fellebbezéssel érintett vagy vitatott összeg minden megkezdett 10.000 forintja után 500 forint, de legalább 10.000 forint. Amennyiben a fellebbezés tárgyának értéke pénzben nem állapítható meg, úgy a jogorvoslati eljárás díja 10.000 forint.
* A kérelemre induló eljárásban hozott elsőfokú közigazgatási határozat elleni jogorvoslati eljárás díja az elsőfokú eljárás igazgatási szolgáltatási díjának 30%-a.
* A döntés bírósági felülvizsgálatának lehetőségét az Ákr. 114. § (1) bekezdése biztosítja.
* Azonosító jel díja: 100 Ft/db

Az ügyintézés határideje:8 nap

Fellebbezési határidő: Határozat kézhezvételétől számított 15 nap

**1.Egyéni és társas vadászatok ellenőrzése**

A Földművelésügyi Osztály ellenőrzi az egyéni és társas vadászatokat.

**2.Hivatásos vadászokkal kapcsolatos ügyek**

A Földművelésügyi Osztály kiveszi az esküt a rendészeti igazolvánnyal és jelvénnyel rendelkező hivatásos vadászoktól,nyilvántartásba veszi, illetve naplóval látja el őket. Később ezeket ellenőrizheti, továbbképzés esetén előadást tart.

**3.Szakhatóságként való közreműködés**

A Földművelésügyi Osztály meghatározott esetekben, kérelemre szakhatósági véleményt ad ki.

 **4.Trófeabírálat és arról hatósági bizonyítvány kiállítása**

A Földművelésügyi Osztály bírálja a külföldi és belföldi vadászok által elejtett és az elhullott trófeás vadak trófeáit, és nyilvántartást vezet róluk.

Trófeabírálati eljárás díja: /utólag számlára fizetendő/

* Érmes trófea: 5.000 Ft
* Nem érmes trófea: 2.500 Ft
* Gázolt, elhullott trófea: illetékmentes

**5.Vadászati engedéllyel és vadászjeggyel kapcsolatos ügyek**

Vadvédelmi bírságolási eljárás során visszavonhatja a vadászjegyeket/vadászati engedélyeket, és igazolja azok újbóli kiadhatóságát.

**6.Vadászati jog gyakorlásával kapcsolatos ügyek**

A Földművelésügyi Osztály nyilvántartásba veszi a vadászterületeket, földtulajdonosi közös képviselőket, vadászatra jogosultakat. Jóváhagyja a haszonbérleti szerződéseket, vadgazdálkodási üzemterveket, éves vadgazdálkodási terveket, valamint azok módosításait. Biztosítja a vadászatra jogosultak részére a nagyvad azonosítókat.

**7.Vadászati napló hitelesítése, engedélyezése**

A Földművelésügyi Osztály hitelesíti a vadászati naplókat, sorszámmal látja el őket, és elvégzi a szükséges ellenőrzéseket.

**8.Vadászati statisztikai adatgyűjtés, illetve szolgáltatás**

A Földművelésügyi Osztály összesíti az éves vadállomány-becsléseket, vadgazdálkodási terveket és jelentéseket. Begyűjti a vadelhullások és a nagyvad azonosító felhasználás adatait, és számítógépen feldolgozza őket. Az adatokat szükség szerint továbbítja az Országos Vadgazdálkodási Adattár felé.

**9. Vadászat módjával kapcsolatos ügyek (engedélyezések, tiltások)**

A Földművelésügyi Osztály engedélyezheti az idényen kívüli elejtéseket, befogásokat, csapdázást, és meghosszabbíthatja vagy rövidítheti a vadászati idényt. Engedélyt ad ki lámpás vadászathoz, vad befogáshoz. Statisztikákat, jelentéseket készít, és ellátja a számlázással kapcsolatos feladatokat.

**10.Vadászvizsgával kapcsolatos ügyek**

A Földművelésügyi Osztály delegáltja útján közreműködik a vadászvizsgák lefolytatásában.

**11. Vad és vadhús kereskedelmi felvásárlójának ellenőrzése**

A Földművelésügyi Osztály helyszíni ellenőrzést tart a vadátvevő helyeken.

**12. Vadgazdálkodási bírság és vadvédelmi bírság (első fok)**

Vadgazdálkodási, vadászati szabályszegés esetén bejelentésre, vagy hivatalból lefolytatja eljárását és amennyiben jogszabálysértést állapít meg, a vadászatra jogosultat vadgazdálkodási bírsággal, a vadászt vagy egyéb elkövetőt vadvédelmi bírsággal sújtja.

**13.Vadkárelhárító kerítések építésének engedélyezése**

Erdővédelmi célú kerítés, vagy öt évnél hosszabb időre tervezett elektromos kerítés építésekor szakvéleményt és hozzájárulást ad az engedélyező Kormányhivatal Erdészeti Osztálya részére. Mezőgazdasági célú tartós vadkárelhárító kerítés építését a vadászatra jogosult véleményének figyelembe vételével engedélyezi.

**14. Zárt téri vadtartás engedélyezésében közreműködés**

Nagyvad esetében vadfarm, vadaspark, vadaskert létesítésekor szakvéleményt ad az engedélyező Pest Megyei Kormányhivatal részére

**Halászati hatósági ügyek**

**A Földművelési Osztály elsőfokú halászati hatósági feladatai**

Kapcsolódó jogszabályok:2013. évi CII. törvény,133/2013. (XII. 29.) VM rendelet, 314/2014. (XII. 12.) Kormány rendelet

Az eljárást megindító irat benyújtásának módja: elektronikus ügyintézés

Halászati díjak: /a kérelem benyújtásával egyidejűleg fizetendő/

* Halászati őr és társadalmi halőr vizsgáztatásának díja 5.000 Ft
* Halászati őr és társadalmi halőr eskü tételének díja 3.000 Ft
* Halászati őr és társadalmi halőr szolgálati napló díja 3.000 Ft
* Elsőfokú eljárás díja 2.000 Ft

Az ügyintézés határideje: 8 nap

A 2013. évi CII. törvényhez kapcsolódó dokumentum az alábbi linken elérhető:

**3.Halászat és horgászat módjával kapcsolatos ügyek (engedélyezések,tiltások)**

A Földművelésügyi Osztály indokolt esetben a fogási tilalmak és korlátozások alól eltérést engedélyezhet, vagy szigorítást rendelhet el a halászat és horgászat végzésével kapcsolatban.

**4.Halgazdálkodási jog gyakorlásával kapcsolatos ügyek**

A hatóság nyilvántartásába bejegyzi a halgazdálkodásra jogosultakat, és ellenőrzi a halgazdálkodási jog gyakorlását. A halgazdálkodási jog hasznosításával összefüggő jogszabálysértés esetén eljár, illetve eljárást kezdeményez.

**5. Halászati őrökkel kapcsolatos ügyek**

A halászati őröket a halászati hatóság vizsgáztatja, esketi, nyilvántartásba veszi, okmányokkal látja el, ellenőrzi munkavégzésüket, továbbképzéseken oktatja.

**6.Halgazdálkodási vízterületekkel kapcsolatos ügyek**

A Földművelésügyi Osztály nyilvántartást vezet a nyilvántartott halgazdálkodási vízterületekről.

**7.Halgazdálkodási és halvédelmi bírság kiszabása (első fok)**

A Földművelésügyi Osztály halgazdálkodási jogszabálysértés esetén eljár és halgazdálkodási, vagy halvédelmi bírságot szab ki, valamint az állami horgász és halászjegy, halászati engedély váltásától eltilt.

**8.Halgazdálkodási tervek jóváhagyása**

A halgazdálkodási vízterületekre öt éves időtartamra készített halgazdálkodási terveket a halászati hatóság hagyja jóvá. A halgazdálkodási tervek betartását ellenőrzi és szükséges esetben eljár annak betartatása érdekében vagy kezdeményezi a módosítást.

**9.Haltelepítésekkel kapcsolatos ügyek**

A halászati hatóság a helyszínen ellenőrizheti az előzőleg bejelentett haltelepítést. Minden haltelepítést 3 nappal a telepítés előtt a halászati hatóságnak be kell jelenteni. A bejelentéseket a hatóság nyilvántartja.